**Tanulmányút Görögországban az ERASMUS + pályázatnak köszönhetően**

Az ERASMUS + pályázatnak köszönhetően 2024. október 8. és 21. között iskolánk tíz diákja és egy kísérőtanára felejthetetlen tanulmányúton vett részt Görögországban. Az út célja nem csupán a kikapcsolódás volt, hanem a diákok szakmai fejlődése és a mediterrán kultúra megismerése.

A hajnalban indult, hosszú buszos utazás során igyekeztünk tartalmassá tenni az időt: bingóztunk és zenei kvízeket játszottunk, miközben mindenki izgatottan várta a két hét élményeit.

A kaland Platamonasz városának felfedezésével kezdődött. Szállásunk a város szívében található Kronos háromcsillagos szállodában volt, ahol a barátságos személyzet és a kényelmes környezet gondoskodott a kellemes tartózkodásról. A diákok szakmai gyakorlatokon vettek részt, melyek során értékes tapasztalatokat szereztek. A szakács tanulók a szálloda konyhájában dolgoztak, ahol a zöldségek szeletelésétől az ételek fűszerezéséig és elkészítéséig számos feladatot végeztek. A mediterrán konyha ízesítési technikáinak megismerése nemcsak új gasztronómiai élményekkel gazdagította őket, hanem szakmai látókörüket is bővítette. A kereskedelmi tanulók helyi vállalkozásokat látogattak meg, és angol nyelvű előadásokon vettek részt, melyek bővítették kereskedelmi ismereteiket és hozzájárultak nemzetközi kommunikációs készségeik fejlődéséhez. Az utazás során a diákok minden helyzetben angolul kommunikáltak, ami kezdetben nehézséget okozott, de hamar magabiztossá váltak, és gördülékenyen használták a nyelvet a boltokban, a szállodában és a helyiekkel való beszélgetések során.

A programot izgalmas kirándulások színesítették, melyek során a csoport felfedezte a környék nevezetességeit. Ellátogattunk a lenyűgöző Meteorákhoz, ahol a sziklakolostorok különleges hangulata mindenkit elvarázsolt. Hajókáztunk Szkiathosz szigetére, közben a tenger szeszélyes hullámai próbára tették a csapatot – „Tanárnő, én azt hittem, itt a vég, de ez életem egyik legjobb kalandja volt!” – mondta nevetve az egyik résztvevő. Thesszalonikiben számos nevezetességet, köztük ortodox templomokat látogattunk meg, melyek gazdag történelme és építészeti szépsége mindenkit lenyűgözött. Vidáman mondták: „Soha nem voltam még ennyi templomban, mint ma. Miből maradtam ki, nem is gondoltam.„ A Platamonasz várának megmászása, a város utcáin tett séták és a helyi piac felfedezése szintén emlékezetes élményeket nyújtottak. A diákok betekintést nyertek az ikonfestészet és az olívaolaj-készítés hagyományaiba is, ami még közelebb hozta őket a helyi kultúrához.

Az esték a barátságok elmélyüléséről szóltak. A közös séták, beszélgetések és játékok segítették a csoport összekovácsolódását. A tengerben való fürdés, bár kissé hűvös volt, mindenki számára kihagyhatatlan élményként maradt meg. „A víz tényleg hideg volt, de nem hagyhattam ki!” – mondta az egyik diák. A szabadidőben a diákok megosztották egymással titkaikat, amely még közelebb hozta őket egymáshoz. Az utolsó este különösen emlékezetes volt: görög táncokat tanultunk, amelyek vidám hangulatot teremtettek. A szállodába visszafele a buszon mindenki énekelt és táncolt, ezzel zárva az estét.

Ez a tanulmányút nemcsak új szakmai ismeretekkel gazdagította a résztvevőket, hanem lehetőséget adott arra is, hogy kiszakadjanak a mindennapokból, új barátságokat kössenek, és életre szóló élményeket gyűjtsenek. Különösen sokat jelentett ez a lehetőség a hátrányos helyzetű diákok számára, akik közül sokan most látták először a tengert és soha nem voltak még ennyi ideig távol családjuktól. A búcsú nehéz volt, mindenki szomorúan pakolt össze, és azt kérdezte: „Visszajöhetünk még?” A görög kultúra, a mediterrán életérzés és a közös kalandok mind hozzájárultak ahhoz, hogy ez az utazás életre szóló emléket hagyjon a résztvevők szívében.